- Vi vil gerne vise, at man kan drive landbrug på en anden måde, hvor vi i højere grad samarbejder med naturen, siger Christopher Lundgren, som er forpagter af Lerbjerggård i Melby i Nordsjælland.

Her er jorden ikke brun - men grøn

Olieræddike, honningurt, boghvede og gul sennep ligger som en grøn dug henover den efterårsvåde jord.

Mellem ukrudt og efterafgrøder afslører små runkne knolde mange års intensiv kartoffelavl på grunden. I dag skal den store variation af planter være med til at genoprette et rigt liv i og omkring jorden.

- Vi vil gerne fodre en masse forskellige mikroorganismer i jorden, så derfor vil vi også gerne have en masse forskellige plantearter. Jorden er blevet dyrket konventionelt med kartofler i mange år. Kartofler hvert år, forklarer Christopher Lundgren og siger:

- Nu prøver vi at lave lidt om på det og få en diversitet, der cirkulerer rundt hvert år.

Det handler om, at vi skal have et landbrug, der er i stand til at optage CO2 - og ikke kun udlede CO2 Nanna Thomsen. landmand

Hvide snore inddeler grøntsagsmarken i otte lige store dele.

Der er således gjort plads til, at otte forskellige grøntsagsfamilier hvert år kan cirkulere i såkaldte sædskifter.

På den måde skånes jorden, risikoen for sygdom og udpining af jorden mindskes samtidig med, at der opbygges et større muldlag.

Gamle vs. unge Der bliver færre og færre unge landmænd i Danmark. Gennemsnitsalderen for en dansk landmand er 57 år. De yngre landmænd er kendetegnet ved at have betydeligt større bedrifter end deres ældre kolleger. Kilde: Danmarks Statistik

Og så bliver jorden mere modstandsdygtig over for ekstremt vejr som tørke eller lange regnvejrsperioder.

- Vi går ind i en tid, hvor vejrskifte og et ændret klima gør det sværere at være landmænd. Dét skal vi forberede os på, siger Christopher Lundgren og forklarer, at de blandt andet arbejder på at få jorden til holde på mere vandet og samle det, når det regner meget.

- Det handler om, at vi skal have et landbrug, der er i stand til at optage CO2 og ikke kun udlede CO2, og det gør vi jo, når vi sår efterafgrøder eller planter træer, siger Nanna Thomsen.